《自莲花洞至白云寺》
清代·鲍成宗

两崖如伏狮，鸟道通一缕。侵晨理轻策，过此日停午。

小洞缠枯藤，十步忽一俯。以手扪膝行，径逼寒慄股。

出谷见晴峦，奇胜纷堪数。白云不可留，片石自太古。

须臾老僧归，邀我惬所取。飞瀑走澄潭，咫尺蓄雷雨。

对此群动空，猿鸟足宾主。薄暮探杖还，秋烟渺远浦。

作者简介：鲍成宗，字维城，一字云石，瑞安人。诸生。有《摘星楼诗存》。